發穀熟縣寄揚州同寮
作者：孔平仲
朝代：宋

paragraphs: 清晨出古縣，獨遇賣花翁。
芍藥三數朵，瓊苞出漸紅。
皎如情人未梳洗，朱簾半掩嬌春風。
去年維揚陪勝賞，此花開謝旬月中。
名園勝剎處處有，深畦淺壟無西東。
品流已多搜絕異，若數英俊遺凡庸。
邇年新花更奇巧，造化彫琢何時窮。
離家今日已千里，雲雨浩蕩迷淮東。
而今又及賞花月，因循不賞花更空。
寄語維揚好相識，花時勉泛黄金鍾。